અમદાવાદ: મધ્ય મહારાષ્ટ્રમાં હવાના હળવા દબાણને લીધે સૌરાષ્ટ્ર અને દક્ષિણ ગુજરાતમાં વાતાવરણમાં પલટો આવ્યો છે. જેની અસર બે દિવસ સુધી રહેવાની આગાહી છે. વાતાવરણમાં થયેલા ફેરફારના કારણે સાબરકાંઠા, અરવલ્લી, બનાસકાંઠામાં વાદળછાયું વાતાવરણ રહ્યું હતું. જ્યારે સૌરાષ્ટ્રમાં અમરેલી, વેરાવળ, ગીર સોમનાથ, સાવરકુંડલા, રાજુલા, જાફરાબાદમાં ધોધમાર વરસાદ થયો હતો. આસો માસમાં થયેલા વરસાદના પગલે ખેડૂતોના તૈયાર પાકને નુકસાની થવાની ભીતિ સેવાઈ રહી છે. સૌરાષ્ટ્રના અમરેલીના રાજુલા, ધારી, ખાંભા પંથકમાં હવામાને અચાનક પલટો લીધો હતો. ધારીના જીરા, દૂધાળા, દલખાણીયા, ગોવિંપુર, ચાંચઈ, પાણીયા વિસ્તારમાં અડધો ઈંચ વરસાદ પડયો હતો. જયારે ખાંભાના ડેડાણ, રાયડી, પાટી, મોટા બારમણ, સાકુડામાં ઝાપટા પડયા હતા. ખાંભામાં વરસાદના છાંટા પડયા હતા. આ વરસાદના કારણે કપાસ અને મગફળીના પાકને નુકસાન થવાની શકયતા છે. રાજુલામાં સાંજના સમયે વરસાદી ઝાપટાં પડતા રસ્તાઓ ઉપર પાણી ફરી વળ્યા હતા. રાજકોટ સહિત સૌરાષ્ટ્રના મોટાભાગના વિસ્તારમાં વાતાવરણમાં અચાનક પલટો આવ્યો હતો. પવનની ગતિ તેજ બની ગઈ હતી. હવામાન ખાતાના જણાવ્યા મુજબ ચોમાસાની સત્તાવાર વિદાયને હજુ અઠવાડિયાનો સમય લાગશે. કચ્છમાંથી ચોમાસાએ વિદાય લીધી છે. બે-ત્રણ દિવસમાં સમગ્ર ગુજરાતમાંથી ચોમાસુ વિદાય લેશે તેમ હવામાન ખાતાએ જણાવ્યું છે. રાજકોટમાં મહતમ તાપમાન ૩૬, ર, લઘુતમ રપ.૩, સવારે ભેજનું પ્રમાણ ૭૭ ટકા, સાંજે ૩૭ ટકા રહ્યુ હતુ. પવનની ગતિ ૧૪ કિમી રહી હતી. પોરબંદરમાં બપોર સુધી બફારો અને ગરમી રહ્યાં બાદ વાતાવરણમાં એકા એક પલટો આવ્યો હતો. બપોર બાદ વાતાવરણ વાદળછાયુ રહ્યું હતુ. જામનગરમાં મહતમ તાપમાન ૩૭.૮ ડિગ્રી, લઘુતમ રર.૮ ભેજનું પ્રમાણ ૮પ ટકા રહેવા પામ્યું હતુ. પવનની ગતિ ૧૦થી૧પ કિ.મી. પ્રતિ કલાક રહી હતી.